Am Laser han auf jedn Foi zwoa Energieniveaus beteiligt. Oans, auf dem se a ogregts Teilchen befind (EM), und a weidans, auf des des ogregte Teilchen bei da induziertn Emission springt und dobei a Photon aussendt (EL). Des weidan gibt's no as Grundniveau (E) und as Pumpniveau (EP). S'gibt Fäll wo as Grundniveau und as untane Laserniveau gleich han (E = EL), genauso ko as Pumpniveau gleich am obern Laserniveau sei (EP = EM). A Laser, der nua mit zwoa Niveaus arban soi funktioniert ned. Wei dann dad da Pumpvorgang mit am gleichn Energiesprung arban wia de induzierte Emission, oiso dad de Energieeinleitung säiba scho induzierte Emission auslösn. So gibts oiso Drei-Niveau-Laser, bei dene entweder EP = EM oder E = EL guid, oda es gibt Vier-Niveau-Laser, bei dene olle vier Niveaus untaschiedlich han. De Differenz vo EM − EL dagibt de Energie vo dem ausgsendtn Photon und damit de Farb vo dem Laser.